# Pielikums

# Informatīvajam ziņojumam „Priekšlikumi ienākumu nevienlīdzības mazināšanai”

1. ***Nodarbinātības un darba samaksas attīstība***

Ekonomiskas attīstības lejupslīde ir atstājusi būtisku ietekmi uz nodarbinātību un darba samaksu Latvijā.

Līdz ar ekonomisko lejupslīdi būtiski pasliktinājās situācija darba tirgū – strauji samazinājās nodarbināto skaits un pieauga bezdarba līmenis. Būtiski krītoties darbaspēka pieprasījumam, nodarbināto skaits 2009.gadā, salīdzinot ar 2008.gadu, samazinājās par 137,4 tūkst. jeb 12,2%, bet bezdarba līmenis pieauga par 9,4 procentpunktiem.

Darba tirgū zemākais punkts tika sasniegts 2010.gada 1.ceturksnī, kad nodarbinātības līmenis bija tikai 57,7%, bet bezdarba līmenis sasniedza 20,4% no ekonomiski aktīvajiem iedzīvotājiem.

Pakāpeniska ekonomisko aktivitāšu palielināšanās pozitīvi ietekmē situāciju darba tirgū – pieaug nodarbinātība un mazinās krīzes izraisītais augstais bezdarbs. Tajā pašā laikā atsevišķas iedzīvotāju grupas, īpaši personas ar zemu izglītības līmeni un kvalifikāciju, gados vecāki cilvēki, kā arī jaunieši, situācijas uzlabošanos izjūt vājāk.

**1.att. Nodarbinātība un bezdarbs**

***Avots:*** CSP

2012.gada decembra beigās reģistrētā bezdarba līmenis valstī bija 10,5%. Salīdzinot ar 2012.gada sākumu, reģistrētā bezdarba līmenis samazinājies par 1,2 procentpunktiem bet salīdzinājumā ar 2010.gada martu, kad tas bija vislielākais valstī, par 6.8%. 2012.gadā reģistrēto bezdarbnieku vidū tikai 24% saņēma bezdarbnieka pabalstu, savukārt ilgstošo bezdarbnieku (kas atrodas bezdarba situācijā ilgāk par gadu) īpatsvars pieauga līdz 44%.

Papildus jāatzīmē arī lielās izmaiņas nodarbinātībā starp nozarēm bija saistītas ar ekonomiskās un finanšu krīzes ietekmi uz atsevišķām tautsaimniecības nozarēm. Kā redzams no 1.tabulas, vislielākais nodarbināto samazinājums 2010.gadā bija vērojams būvniecībā un apstrādes rūpniecībā. Jāatzīmē, ka tik straujas izmaiņas atsevišķās nozarēs var būt par pamatu struktu­rālām bezdarba problēmām, jo vidēji un augsti kvalificēto speciālistu pāreja uz citu nozari bieži prasa jaunas prasmes un iemaņas, kas savukārt var radīt prasmju piedāvājuma un pieprasījuma nesakritību. Jo ilgāk notiek šī pielāgošanās, jo lielāka ir strukturā­lā bezdarba nostiprināšanās un ilglaicīgi nestrādājot, cilvēku atgriešanās darba tirgū kļūst aizvien grūtāka.

**1.tab Nodarbinātība pa tautsaimniecības nozarēm**

|  |  |  |
| --- | --- | --- |
|  | **Struktūra** (%)**2010** | **Nodarbināto skaita izmaiņas** (%)**2010/2008** |
| Primārās nozares | 9,8 | 0,0 |
| Apstrādes rūpniecība | 14,3 | -21,6 |
| Elektroenerģija, gāze, ūdens apgāde | 1,9 | -16,1 |
| Būvniecība | 7,0 | -47,6 |
| Tirdzniecība, viesnīcas, restorāni | 19,3 | -16,1 |
| Transports un sakari | 9,9 | -12,2 |
| Pārējie komercpakalpojumi | 16,1 | -5,3 |
| Sabiedriskie pakalpojumi | 21,8 | -11,5 |

***Avots:*** Ekonomikas ministrijas Informatīvais ziņojums par prognozēm darbaspēka pieprasījuma un piedāvājuma atbilstībai vidējā termiņā, 2011.

Krīze ietekmēja arī darba samaksas attīstību. Minimālā darba alga krīzes laikā ko­­­pumā ir pieaugusi par 25% – no 2009.gada 1.janvāra no 160 latiem mēnesī uz 180 latiem mēnesī, bet no 2011.gada 1.janvāra uz 200 latiem mēnesī. Savukārt vidējā darba alga 2009.gadā, salīdzinot ar iepriekšējo gadu, samazinājās par aptuveni 4,0%, 2010.gadā par 3,3%, 2011.gadā par 3,2%, bet 2012.gadā par 3,8%.

Pēdējos trijos gados bū­tiski ir pieaudzis to darba ņēmēju skaits, kas saņem minimālo algu un mazāk, bet sa­­­mazinājies darba ņēmēju skaits, kas saņem algu no 300 līdz 500 latiem mēnesī.

**2.att. Darba samaksas rādītāji**

***Avots:*** CSP

Saskaņā ar CSP datiem 2012.gada decembrī darba ņēmēju skaits, kuriem darba ienākumi ir līdz un minimālās mēneša darba algas apmērā (200 latiem), bija 198,6 tūkst. cilvēku jeb 26,2% no darba ņēmēju kopskaita, tai skaitā privātajā sektorā – 172,7 tūkst. cilvēku no privātā sektorā nodarbinātajiem jeb 33,8% un sabiedriskajā sektorā – 23,7 tūkst. cilvēku no sabiedriskā sektorā nodarbinātajiem jeb 9,8% (CSP sabiedriskajā sektorā neiekļauj sabiedriskās organizācijas – nodibinājumus, biedrības, fondus, politiskās un reliģiskās organizācijas).

Jāatzīmē, ka Latvija ir to 9 ES dalībvalstu vidū, kur ir zems minimālās darba algas apmērs.

**3.att. Minimālā darba alga ES 2013.gadā**

***Avots:*** Eurostat

Turklāt no 2013.gada 1.janvāra gan Lietuva, gan Igaunija ir paaugstinājusi minimālo darba algu, kā rezultātā Latvijā pašreiz ir zemākais minimālās darba algas līmenis starp Baltijas valstīm.

**4.att. Minimālās darba algas izmaiņas Baltijas valstīs**

***Avots:*** Eurostat

1. ***Nabadzības risks un darba tirgus slazdi***

2011.gadā, pieaugot ekonomiskai aktivitātei, ieguvēji bija ekonomiski aktīvie iedzīvotāji, kuru ienākumi auga samērojamā tempā ar ekonomikas izaugsmi (analogi ar pirmskrīzes situāciju), kā rezultātā to *nabadzības riska indekss*[[1]](#footnote-1) samazinājās. Tiem, kuru ienākumi bija tuvu *nabadzības riska slieksnim[[2]](#footnote-2)*, ienākumi auga lēnāk, nekā vidējais ienākumu līmenis. Šo cilvēku risks nokļūt zem pieaugušā nabadzības riska sliekšņa palielinājās. Tas lielā mērā attiecās uz mazo un nelielo pensiju saņēmējiem un citām personām ar zemiem ienākumiem, īpaši ģimenēm ar bērniem. CSP dati apliecina tendenci, ka pieaugot iedzīvotāju ienākumiem, no tiem atvasinātais nabadzības riska slieksnis pieaug.

**5.att. Nabadzības riska slieksnis un nabadzības riska indekss**

***Avots:*** Centrālās statistikas pārvalde

Ienākumu samazināšanās rezultātā, samazinājās arī nabadzības riskam pa­kļauto iedzīvotāju skaits no 21,3% 2009.gadā līdz 19,3% 2010.gadā, kas bija ze­mākais rādītājs kopš 2004.gada. Tomēr jāņem vērā, ka tas ir relatīvs rā­dī­tājs, un ienākumu samazināšanās rezultātā kritās arī nabadzības riska slieksnis – attiecīgi arī iedzīvotāju īpatsvars, kuru ienākumi ir zem minētā sliekšņa.

2011.gadā kopējais nabadzības riska indekss atkal sācis pieaugt, sasniedzot 19,4 procentus. Nabadzības riskam 2011.gadā bija pakļauts katrs piektais iedzīvotājs un to kopskaits sasniedza 394,5 tūkstošus. Ekonomikas izaugsme un nodarbinātības pieaugums ir atstājuši pozitīvu ietekmi uz nodarbināto materiālo situāciju – to nabadzības riska indekss ir samazinājies no 9,4% 2010.gadā līdz 8,8% 2011.gadā.

Vienlaikus svarīgi ņemt vērā, ka ienākumi no algotā darba ir tikai viens no elementiem mājsaimniecību rīcībā esošo ienākumu struktūrā un sastāvā. Būtiska nozīme ir arī saņemtajiem transfertiem, piemēram, 2011.gadā uz vienu mājsaimniecības locekli ienākumi no algota darba veidoja lielāko daļu mājsaimniecību ienākumus (66%), kam sekoja transferti (galvenokārt sociālie transferti) – 30 procenti.

Nabadzības rādītāji pēc mājsaimniecību veida liecina, ka ģimenes ar bērniem, īpaši daudzbērnu un viena vecāka, aizvien ir pakļautas nabadzības riskam visvairāk.

**6.att. Nabadzības riska indekss pēc mājsaimniecību veida 2010.gadā,***%*

***Avots:*** Centrālās statistikas pārvalde

Vecāku darba zaudēšanas un ienākumu samazināšanās rezultātā bērni ir grupa, kura pēc vecuma nabadzības riskam ir pakļauta visvairāk.

Vērtējot situāciju 2004.-2011.gados (skat. 2.tab.), secināms, ka krīze ir veicinājusi jaunas tendences rašanos. Ja līdz 2008.gadam (ieskaitot) pensijas vecuma cilvēki bija visvairāk pakļauti nabadzības riskam, savukārt bērni un jaunieši vismazāk, tad krīzes ietekmē ir izveidojusies pretēja situācija. 2007. un 2008.gadā pensijas vecuma cilvēku nabadzības riska indekss bija divas reizes lielāks nekā bērniem un jauniešiem. Savukārt pēc krīzes bērniem un jauniešiem nabadzības risks bija divas un pat trīs reizes lielāks nekā pensijas vecuma cilvēkiem. Šādu situāciju veicināja vairāku apstākļu sakritība, bet pamatā straujais ienākumu samazinājums darbspējas vecuma cilvēkiem, kā rezultātā pensiju apmēri relatīvi bija augstāki nekā ienākumi no algota darba vai transfertiem, kas lielu daļu pensijas vecuma cilvēkus „pacēla” virs nabadzības riska sliekšņa.

**2.tab Nabadzības risks pa vecuma grupām,** *%*

|  |  |  |  |  |  |  |
| --- | --- | --- | --- | --- | --- | --- |
| **Gads** | **0-17** | **18-24** | **25-49** | **50-64** | **65+** | **75+** |
| **2004** | 21,5 | 16,9 | 17,1 | 20,3 | 21,2 | 22,1 |
| **2005** | 25,8 | 18,3 | 18,5 | 26,2 | 29,8 | 32,0 |
| **2006** | 20,5 | 17,2 | 16,3 | 23,2 | 33,3 | 35,9 |
| **2007** | 24,6 | 17,1 | 17,7 | 25,1 | 51,2 | 57,9 |
| **2008** | 25,7 | 19,2 | 19,2 | 23,3 | 47,5 | 54,3 |
| **2009** | 26,6 | 21,2 | 19,9 | 21,1 | 18,8 | 19,0 |
| **2010** | 25,0 | 22,2 | 19,3 | 20,8 | 8,9 | 8,5 |
| **2011** | 24,7 | 20,0 | 18,7 | 20,2 | 14,0 | 12,2 |

***Avots:*** Centrālā statistikas pārvalde

Tendences, ka pēc krīzes bērniem un jauniešiem nabadzības risks bija divas un pat trīs reizes lielāks nekā pensijas vecuma cilvēkiem, sakarā jāuzsver, ka ekonomikas stabilizācijai un atjaunošanai valdība budžeta grozījumu izstrādes laikā akceptēja vairākas izmaiņas sociālās apdrošināšanas pabalstu un valsts sociālo pabalstu ģimenēm ar bērniem jomā, kas stājās spēkā 2009.-2010.gadā un ietekmēja valsts sniedzamā sociālā atbalsta apjomu strauju samazināšanos un ietekmēja ģimeņu ar bērniem nabadzības riska paaugstināšanu. Kopš 2008.gada ir strauji samazinājies arī bērnu materiālās nodrošinātības līmenis – ja 2008.gadā tādu bērnu, kuriem netika nodrošināts viss nepieciešamais, kas bērnam vajadzīgs veiksmīgai dzīves gaitu uzsākšanai, bija aptuveni trešā daļa (36%), tad 2010.gadā šādu bērnu bija jau nepilna puse (48,5%). Šāda materiālā nenodrošinātība savukārt vairoja bērnu nabadzību un sociālo atstumtību, kā arī veicina nabadzības un atstumtības pārmantošanos nākamajās paaudzēs.

Vienlaikus analizējot trūcīgo personu sadalījumu pa iedzīvotāju grupām: 2011.gadā bērni bija otra lielākā grupa starp trūcīgajām personām valstī, bet 2012.gadā bērni kļuva par pirmo lielāko grupu starp trūcīgajām personām valstī (34,4%).

Jaunieši ir otra lielākā iedzīvotāju grupa, kurai ir visaugstākais nabadzības risks. Bez tam kopš 2008.gada tas pastāvīgi pieaug. Aiz jauniešiem seko darbaspējas un pirmspensijas vecuma cilvēki vecumā 50-64 gadi, kuriem kopš 2008.gada nabadzības risks samazinās, tomēr ir salīdzinoši augsts. Iedzīvotājiem vecumā no 25-49 gadiem situācija nedaudz mainās un nabadzības risks saglabājās 19,2% robežās. Pirmspensijas (60+) un pensijas vecuma cilvēkiem (65+, 75+) nabadzības risks ir viszemākais.

Darbaspēka nodokļi mijiedarbībā ar pabalstu sistēmu var radīt šķēršļus cilvēku integrācijai darba tirgū, ja zemo algu grupā ieguvums no darba nav pietiekams, salīdzinot ar ieguvumiem no pabalstiem. Tāpat arī zemas algas saņēmēji bieži vien var pretendēt uz kādiem papildu pabalstiem, bet neliels algas kāpums var samazināt to iespējas kvalificēties to saņemšanai. Tāpēc darba tirgus analīzē plaši tiek izmantoti tādi rādītāji kā bezdarba un zemas samaksas slazdi. Bezdarba slazds raksturo nodokļos un nesaņemtajos pabalstos zaudēto ienākumu apjomu, pārejot no bezdarbnieka pabalstiem uz darba samaksu 67% apmērā no vidējās algas. Zemas algas slazds apskata šo pašu attīstību, gūstot ienākumu palielinājumu no 33% vidējas algas uz 67% no vidējās algas.

Saskaņā ar Eurostat datiem, 2011.gadā Latvijā bezdarba slazds pārsniedz ES vidējo rādītāju, savukārt zemas algas slazds Latvijā ir ievērojami mazāks nekā ES vidējais rādītājs. Daļēji tas skaidrojams ar bezdarba statusu kā izplatītu pabalstu saņemšanas kritēriju, kā arī izmaiņām nodokļu likumdošanā.

**7.att. Darba tirgus slazdi 2011.gadā**

***Avots:*** Eurostat

1. ***Darbaspēka nodokļu slogs***

Darbaspēka nodokļi ir nozīmīgs valsts budžeta ieņēmumu avots. Darbaspēka nodokļi, ieskaitot iemaksas valsts fondēto pensiju shēmā, 2012.gadā sastādīja aptuveni **52,0%** no kopējiem nodokļu ieņēmumiem.

2012.gadā VSAOI (ieskaitot iemaksas valsts fondēto pensiju shēmā) ieņēmumi sasniedza 1 399,4 milj. latu jeb 9,0% no IKP, bet IIN ieņēmumi – 871,6 milj. latu jeb 5,6% no IKP.

**8.att. Darbaspēka nodokļu ieņēmumi Latvijā**

***Avots:*** FM

Salīdzinot ar pārējām Baltijas valstīm, Latvijā 2012.gadā darbaspēka nodokļu ieņēmumi veidoja 14,6% no IKP (IIN ieņēmumi – 5,6% un VSAOI ieņēmumi – 9,0%), Lietuvā šis rādītājs bija – 13,8% no IKP (IIN – 3,6% un VSAOI – 10,2%), bet Igaunijā – 16,8% no IKP (IIN – 5,5% un VSAOI – 11,4%).

**9.att. Darbaspēka nodokļu ieņēmumi 2012.gadā Baltijas valstīs,** *% no IKP*

***Avots:*** Latvijas, Lietuvas un Igaunijas statistikas pārvaldes un Finanšu ministrijas dati

Lai gan, Latvijā starp pārējām Baltijas valstīm nav augstākais darbaspēka nodokļu slogs, tomēr uzskatāmi redzams, ka atšķiras darbaspēka nodokļu sadalījums, proti, Latvijā ir augstākais IIN slogs, bet zemākais VSAOI slogs.

Darbaspēka nodokļu netiešā likme Latvijā 2010.gadā bija 32,5%, kas ir aptuveni pārējo Baltijas valstu līmenī, zemāka kā vidēji eirozonā, bet augstāka nekā, piemēram, Lielbritānijā.

**10.att. Darbaspēka nodokļu netiešā likme**

***Avots:*** Eurostat

Savukārt nodokļu plaisa zemo algu grupā (67% no vidējās algas) Latvijā ir viena no augstākajām ES, atpaliekot tikai no Vācijas, Francijas, Itālijas un Beļģijas. Pārējās Baltijas valstīs šis rādītājs ir tuvs ES vidējam rādītājam jeb par 3-5 procentpunktiem zemāks kā Latvijā. Bet, piemēram, Īrijā un Lielbritānijā šis rādītājs ir par attiecīgi 20 un 14 procentpunktiem zemāks nekā Latvijā.

**11.att. Nodokļu plaisa zemo algu grupās strādājošam ES 2011.gadā (\*2010.gadā),** *%*

***Avots:*** Eurostat

Jāatzīmē, ka pārējās Baltijas valstīs ir augstāki sociālās apdrošināšanas maksājumi, bet zemāki ienākuma nodokļi no algas, tāpat augstāki neapliekamie minimumi nodrošina nedaudz augstāku kopējo algas nodokļu progresivitāti.

Finanšu ministrs A.Vilks

2013.05.22.

1749

Finanšu ministrijas Nodokļu analīzes departamenta

Nodokļu analīzes un prognozēšanas nodaļas vadītāja

D.Avotiņa 67 083 920

Dace.Avotina@fm.gov.lv

1. Iedzīvotāju īpatsvars (procentos), kuru ekvivalentais rīcība esošais ienākums ir zem nabadzība riska sliekšņa. *Ekvivalentais rīcībā esošais ienākums* **-** mājsaimniecības rīcībā esošais ienākums, kas tiek aprēķināts uz ekvivalento patērētāju. To iegūst, dalot mājsaimniecības ienākumu ar ekvivalento mājsaimniecības lielumu, kuru veido, izmantojot modificēto OECD skalu (1,0; 0,5; 0,3) – pirmajam pieaugušajam tiek pielīdzināts svars 1,0, katram nākamajam mājsaimniecības loceklim vecumā no 14 gadiem un vecākam – 0,5, bet katram bērnam jaunākam par 14 gadiem – 0,3. [↑](#footnote-ref-1)
2. 60% no ekvivalento rīcībā esošo ienākumu mediānas. *Mediāna* ir statistiskais rādītājs, kas raksturo novērojumu, kas sagrupēti no zemākās vērtības līdz augstākajai, centra vērtību (sadalījuma viduspunktu). [↑](#footnote-ref-2)